**Slavnostna seja Občinskega sveta Občine Brežice 2022**

četrtek, 27.10.2022, ob 18.00

Spoštovana poslanka državnega zbora, **župani in podžupani sosednjih občin**, župan pobratenega mesta Dobřany **Martin Sobotka** z delegacijo, **svetnice in svetniki**, **prejemniki** plaket, priznanja in nagrad, **cenjeni gosti** in vsi prisotni!

Letošnji Brežiški oktober poteka tako, ko smo bili tega vajeni pred letom 2020. V času občinskega praznika pa se počasi **zaključuje tudi štiriletno mandatno obdobje**, ki je bilo zelo aktivno. Veseli me, da smo znali in zmogli **poiskati skupne točke in sodelovati** za dobro vseh občank in občanov. V času, ko se je začela epidemija koronavirusa, smo spoznali pomen **solidarnosti in sodelovanja** pri zagotavljanju pomoči vsem, ki so jo potrebovali. V zahtevnih časih se je izkazalo, da je kljub vsemu v ljudeh veliko humanosti in prostovoljci so v sodelovanju z lokalno skupnostjo, javnimi zavodi in nevladnimi organizacijami stkali **mrežo pomoči**, ki je uspešno delovala.

V občini smo svoje delovanje **prilagodili** spremenjenim razmeram in potrebam občank in občanov. V času omejenih stikov smo **intenzivno pripravljali projektno dokumentacijo** za nove investicije, izvajali javna naročila, preučevali prostorske načrte in komunicirali preko spletnih orodij tako z občani kot državnimi institucijami.

**Sodelovanje na vseh ravneh v občini in tudi na ravni regije ter države je bilo ključno, da smo čas epidemije čim bolj aktivno preživeli.** Tudi zveze društev na področju **kulture, turizma, gasilstva in športa** so dobro opravile svoje naloge v sodelovanju z lokalno skupnostjo in med svojimi člani. Za **povezovanje in sodelovanje** smo uporabili nove tehnologije, ki so bile pred tem bolj izjema kot pravilo – od zooma, teamsov do skypa in ostali. Prireditve in dogodki so bili občinstvu na ogled s pomočjo spleta in različnih spletnih orodij ter aplikacij. Tako smo kljub odpovedi prireditev in zbiranja **ohranili del aktivnosti društev**. Občina je ohranila razpisana sredstva za delovanje in programe društev, ki so se v tem času posvetili projektom kot je skrb za nabavo novih oblek oz. uniform, instrumentov, pripravo knjižnih gradiv, načrte za programe, …

Na področju **turizma** smo v občini dejavnosti orientirali v smeri inovativnih produktov in turističnih atrakcij – ena od teh je **obnovljeni Vodovodni stolp**, v naslednjem letu pa začenjamo z ureditvijo razgledne točke pri Sv. Vidu nad Čatežem. V pripravi je tudi **strategija razvoja turizma** v občini do leta 2030, ki sledi usmeritvam trajnostnega in zelenega.

Urejali smo različna **krajevna središča** in uresničevali projekte **participativnega proračuna**, ki so bili pogosto načrtovani kot **športno-rekreativni parki in prostor za druženje** krajanov. Participativni proračun je primer **dobre prakse** sodelovanja občank in občanov z občino. Občani so sami predlagali in tudi izglasovali projekte, ki so si jih v svojem kraju želeli.

Na **športnem področju**, ki je povezano tudi s turizmom, smo **posodabljali** igrišča, dvorane in nogometni stadion ter omogočali tudi vrhunskim športnikom nemoteno vadbo.

**Področje gasilstva** je širše od zagotavljanja požarne varnosti, zato smo v občini v sodelovanju z **Gasilsko zvezo Brežice** nabavljali vso potrebno tehniko in zaščitno opremo ter usposabljali ekipe za učinkovito in varno delo. Člani **naših prostovoljnih gasilskih društev** so se letos poleti odzvali klicu humanosti in pomagali gasiti uničujoče požare na Krasu, saj so bili primerno opremljeni in usposobljeni za to.

**Posebno pozornost v naši občini namenjamo starejšim, še posebej tistim, ki nimajo socialne mreže.** Občina Brežice omogoča **brezplačne prevoze za starejše Sopotniki**, ki jim olajšajo opravke pri zdravniku ipd. Z nakupi **6 novih avtomobilov** za izvajanje storitve Pomoč na domu smo naredili to storitev dostopnejšo. Povečalo se je število uporabnikov, naš cilj je, da lahko starejši, ki to želijo, **čim dlje časa ostanejo doma** ob **dostopni in kakovostni oskrbi**.

Obnovili smo **nekdanji dom upokojencev v Brežicah** in ga spreminjamo v **večgeneracijski center**, ki bo postal **socialni servis** za starejše občane in vse tiste, ki bodo potrebovali njegove storitve.

**Otroci in mladi so tisti, ki potrebujejo našo podporo in spodbudo, saj jim želimo omogočiti čim boljše pogoje za razvoj.** Ves čas, še posebej pa v času epidemije, smo v nenehnem stiku s šolami in pomagamo, kjer je potrebno in kjer lahko. V času šolanja od doma smo poskrbeli npr. za računalnike in dostop do interneta.

Naša občina v okviru proračuna **redno zagotavlja sredstva za nadstandardne storitve** v šoli, zagotavljamo **sredstva do polne zaposlite** hišnikov in kuharic, s tem pa pomagamo do nižje cene šolske malice oz. kosila. Na področju predšolske vzgoje se trudimo zagotavljati **kakovostne pogoje za otroke in zaposlene**. Letos smo uradno odprli nova vrtca v Artičah in v Dobovi, ki sta svetla, nizkoenergijska in prijetna za bivanje. Letno namenimo tudi več kot tri milijone evrov za znižanje plačila vrtca za starše.

Občina je sprejela tudi **Strategijo za mlade 2021 – 2030**. Namen strategije je, da **mladi oblikujejo ukrepe za kakovost življenja v prihodnosti** v občini Brežice ter skupaj z občino in ostalimi ukrepe, ki so jih predlagali, tudi izvedejo. Eden teh je **participativni proračun za mlade**, v okviru katerega so mladi v sklopu Sveta mladih že predlagali in izglasovali tri projekte.

V občini se srečujemo z vse težjo situacijo v zvezi **z romsko tematiko**. Ker ta problem presega pristojnosti občine, se v iskanju sistemskih rešitev povezujemo z dolenjskimi in posavskimi občinami. Pripravljamo predloge zakonskih sprememb, sprejeli pa smo tudi strategijo za reševanja romske problematike v občini.

**Kot župan in občan se zavedam, da je za razvoj in za kakovost življenja v občini pomembno stabilno gospodarstvo, ki vlaga v razvoj in ohranja ter odpira delovna mesta.**

V občini smo z učinkovitim prostorskim urejanjem pridobili nova podjetja in obstoječim omogočili širitev. V občino je svoj sedež preselila družba TPV Automotive, tu sta tudi sedeža podjetij Narayan d.o.o. in City Connect d.o.o.. S prostorskim urejanjem smo na občini omogočili razvoj in širitev podjetij Pako, Kovis, Fomes, Vrata Deržič, Soltec , Obzorje itd.

S prostorskimi akti občine smo **sledili razvojnim pobudam**, tako smo omogočili tudi gradnjo hiš in stanovanj. To jesen sta začela v Brežicah graditi objekta z več deset stanovanji dva zasebna investitorja.

Prostorsko omogočamo **širitev kmetijstva**, pomagamo s pomočjo sofinanciranja opreme preko javnih razpisov, spodbujamo povezovanje kmetijstva s turizmom, tu je še veliko možnosti za povezovanje z vinogradništvom. **Ohranjanje zelenega okolja** je pomemben del turistične ponudbe in trajnostnega razvoja. Da nam tu uspeva, so nam potrdili letos, ko smo prejeli **najvišje priznanje na področju zelenega turizma** v Sloveniji – **platinasti znak** zelene destinacije Slovenia Green.

**Posebno poglavje pri delovanju občine je, kako izkoristiti dane priložnosti za izvedbo investicij s pomočjo sofinanciranja. V tem obdobju se je pojavilo veliko možnost črpanja dodatnih sredstev za investicije, ki jih v občini potrebujemo, in maksimalno smo se potrudili, da smo sredstva tudi pridobili.**

Te priložnosti pa so lahko koristile samo tiste občine, ki so imele **dobre ekipe za hitro pripravo in izvedbo projektov** ter **stabilno finančno situacijo**, saj mora občina pri vseh teh projektih kljub pridobljenim evropskim in državnim sredstvom zagotoviti lasten delež potrebnega denarja.

Naša občina je bila **med prvimi** v državi, ki je **pridobila sredstva za sofinanciranje energetskih obnov javnih stavb**. Sodelovali smo v javno-zasebnem partnerstvu in **v dobrem letu dni energetsko obnovili 15 javnih stavb v lasti občine**, večino šol, za katere bi sicer potrebovali od 5 do 10 let.

Investicija je bila vredna približno **5 milijonov evrov**, 1,8 milijona evrov evropskih sredstev smo pridobili iz **Kohezijskega sklada EU**, soudeležba občine je predstavljala 400.000 evrov. Toliko smo privarčevali samo letos na energentih. S prenovami smo omogočili **boljše bivalne pogoje** uporabnikom, hkrati pa smo **zmanjšali izpuste toplogrednih plinov** v višini 485 ton CO2 letno (tako količino CO2 bi letno vsrkalo 25.000 dreves).

V sklopu projekta **Mreža socialnih storitev in medgeneracijsko sodelovanje** smo za **prenovo** nekdanjega doma upokojencev pridobili sredstva iz **Evropskega sklada za regionalni razvoj**. V pritličju smo uredili bivalne enote za uporabnike Varstveno delovnega centra (VDC) in s tem omogočili 15 varovancem namestitev v domačem kraju in dodatna delavna mesta.

Za nova **nizkoenergijska vrtca v Artičah in v Dobovi** smo uspešno pridobili nepovratna sredstva **Ministrstvo za izobraževanje, znanost in šport in Eko sklada**. Tudi za obnovo nogometnega stadiona smo pridobili sredstva **Ministrstva za izobraževanje, znanost, in šport** in **Nogometne zveze Slovenije**. Sredstva za **zdravstveni dom** in novi programi, ki smo jih pridobili, pa zahtevajo dodatne prostore – zato tudi odločitev, da naredimo **prizidek pri ZD**.

Uspešno smo kandidirali tudi za evropska sredstva za **kolesarske povezave Brežice-Dobova in Brežice-Krška vas/Brežice-Čatež ob Savi** ter za **hidravlične izboljšave vodovodnih sistemov** v brežiški in bistriški občini. Tu smo se povezali s sosednjo Občino Bistrica ob Sotli, saj je bi to pogoj za pridobitev sredstev.

Investicije na področju urejanja cest in pločnikov uresničujemo v **sodelovanju z Direkcijo RS za infrastrukturo**. Tako smo z razširitvijo ceste v Podgračenem izboljšali prometno varnost. Na ta projekt smo čakali kar 20 let oz. vse od gradnje avtoceste. Z direkcijo sodelujemo pri ureditvah ob državni cesti skozi naselja Globoko, Artiče, Kapele, Dečno selo in na cesta proti Dobovi in Krški vasi ter pri gradnji pločnika ob obnovi ceste v Slovenski vasi. Na podlagi dogovora smo z **Ministrstvom za obrambo** urejali cesto od Spodnje Pirošice proti Cerkljam ob Krki, leseni most in cesto proti Črešnjicam, v lanskem letu pa smo uredili središče vasi Črešnjice – pločnik, cesto in javno razsvetljavo (2020).

Posebno smo ponosni na **uspešne obnove tehničnih in kulturnih spomenikov kot so železni most čez Krko in Savo, leseni most v Cerkljah ob Krki in vodovodni stolp.** Tam, kjer ni bilo možno pridobiti za investicije evropskih ali državnih sredstev, smo gradili z lastnimi sredstvi in tako **v vsaki od 20 krajevnih skupnosti izvedli vsaj en projekt**. Med temi so **večnamenski domovi**, kjer potekajo za krajane pomembni dogodki in druženja. Zavedamo se, da **zidovi in asfalt niso dovolj**, so pa **dobre cestne povezave nujne za ohranitev podeželja**, saj omogočajo povezanost z mestom in ostalimi kraji. Še posebej pri dostopu do storitev in seveda pri razvoju turizma.

Kljub velikim investicijam, katerim je namenjen večji del proračuna, smo uspeli **povečali tudi sredstva za društva**. Vse to ne bi zmogli, če ne bi bilo **sodelovanja v občinskem svetu**, ki je večino proračunov sprejel soglasno. V občinskem svetu **se nismo delili** na mi-vi, pozicija-opozicija. Prisluhnili smo vsem dobrim predlogom in bili veseli vseh, ki so želeli sodelovati v prizadevanjih za skupno dobro – v odborih in v komisijah so sodelovale vse stranke in liste.

Enako so bila vrata občine za sodelovanje na široko odprta vsem občanom. Prisluhnili smo predlogom društev in posameznikom ter jim **poskušali pomagati ali pa vsaj svetovati** pri uresničevanju načrtov ali pri iskanju rešitev.  Prednostne investicije smo že v fazi načrtovanja usklajevali s KS in našimi javnimi zavodi. Lep primer je **prednostni seznam šol**, ki jih uspešno gradimo v skladu z dolgoletnim načrtom. Tako bomo nadaljevali tudi v prihodnje.

Pri doseganju zastavljenih ciljev je pomembno, da je **naša občina finančno stabilna**, da imamo usposobljeno ekipo sodelavcev in **dolgoročno zastavljene projekte** ter načrte  in da smo pripravljeni **odgovorno sprejeti nove priložnosti**, ko se bodo pokazale.

**Kot župan, ki dobro pozna delo občine, lahko rečem, da smo maksimalno izkoristili dane možnosti, verjamem pa, da imamo še prostor za izboljšanje in napredek.**  Vse investicije in vsebine ter programe, kar smo jih izvajali, smo delali z najboljšimi nameni v sicer izredno neugodnem času.  Zaradi razmer v svetu se tudi v občini soočamo s podražitvami energentov in materialov, dvigom cen pri javnih naročilih za izvedbo investicij, ipd.

V lanskem letu smo praznovali 30 let samostojne Slovenije. V naši občini smo se vsem, ki so obranili našo domovino, zahvalili s postavitvijo **pomnika osamosvojitveni vojni in njenim braniteljem**. Spominu na borca Jerneju Molanu, ki je leta 1991 padel v boju, smo se poklonili z nazivom častni občan, ki mu ga je posthumno podelil občinski svet.

**Spoštovani, ob prazniku občine sem ponosen in hvaležen za opravljeno delo, projekte in vsebine.** Ponosen sem na sodelavce tako v občinski upravi kakor v naših javnih zavodih. Ponosen sem na občinske svetnike in člane svetov KS, na  naše gospodarstvenike, kmete in občane, ki ste v zahtevnih časih pokazali svojo srčnost, delavnost in sposobnost sodelovanja. **Hvala vsem, ki znate in zmorete prispevati k napredku skupnosti.**

Zgodovina – še posebej, če se ozremo na leto 1991 in tudi pretekli dve leti ter migrantska kriza v 2015 - nas uči, **da smo močni, kadar smo enotni in povezani.** Tudi če z optimizmom zremo v prihodnost, se moramo zavedamo, da so spremembe in izzivi stalnica v naših življenjih, še posebej v teh nepredvidljivih časih. Na veliko stvari, ki se odvijajo na mednarodni ravni, nimamo vpliva, imamo pa velik vpliv na to, kakšna je naša lokalna skupnost oz. regija in kako bo odgovarjala na prihodnje izzive. **Uspešna bo lahko le ob sodelovanju in vključevanju vseh, ki si prizadevamo za skupno dobro.**

Verjamem, da bomo tudi v prihodnje uspešno premagovali izzive v sodelovanju in skupaj gradili **močno lokalno skupnost**, kjer vsak šteje.

**Nocojšnjim prejemnikom plaket, priznanja in oktobrskih nagrad Občine Brežice čestitam in želim vse dobro.**

Vsem občankam in občanom pa iskreno čestitam ob našem skupnem prazniku, 28. oktobru.